復次韵酬葉翰林見寄
作者：程俱
朝代：宋

paragraphs: 渭川十頃青，上谷千竈墨。
縣河供拂石，濡筆應未足。
公初入承明，神采映冰玉。
孤芳信難羣，廉士故可辱。
虚懷得逢蒙，泛愛近藉福。
終然翟公題，正堕楊朱哭。
于今十年後，猶作一麾出。
何當還宣温，不用求釣築。
遙知西湖柳，蔽芾誰敢禿。
應餘金石文，會使天雨粟。
留連借三輔，夏木今再綠。
斯文詠公歸，悵望非我獨。
羈懷老無堪，覽卷百憂觸。